**Ministru kabineta noteikumu projekta “Noteikumi par elektroenerģijas ražošanu, izmantojot atjaunojamos energoresursus, cenu noteikšanas kārtību un uzraudzību” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | 2020. gada 15. februārī stājās spēkā grozījumi Elektroenerģijas tirgus likumā (turpmāk - ETL), ar kuriem tika grozītas tās ETL normas, uz kuru pamata ir izdoti Ministru kabineta 2010. gada 16. marta noteikumi Nr. 262 “Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību” (turpmāk – MK noteikumi Nr. 262). Projekta mērķis ir nodrošināt tiesisko noteiktību, ņemot vērā, ka esošais elektroenerģijas obligātā iepirkuma valsts atbalsta regulējums ir spēkā līdz 2020.gada 31.augustam, vienlaikus papildinot regulējumu ar jaunām normām, kas izriet no ETL paredzētā deleģējuma Ministru kabinetam, kā arī Ministru kabineta doto uzdevumu Ekonomikas ministrijai, tostarp attiecībā uz kurināmā izejvielu izmantošanu biogāzes elektrostacijās un siltumenerģijas lietderīgu izmantošanu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Elektroenerģijas tirgus likuma [29.](https://likumi.lv/ta/id/108834-elektroenergijas-tirgus-likums#p29) panta ceturtā daļa, 31.1 panta devītā daļa un 31.2 panta trešā un piektā daļa, 31.3 panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ekonomikas ministrija, īstenojot enerģētikas politiku, iekļauj tajā arī plašāku atjaunojamās enerģijas veicināšanas politiku, ievērojot Eiropas Savienības (turpmāk – ES) enerģētikas politikas virzību uz vides aizsardzību un klimata pārmaiņu radītās ietekmes mazināšanu.  2005. gadā 8. jūnijā spēkā stājās Elektroenerģijas tirgus likums (turpmāk – ETL), ar kuru tika ieviests **valsts atbalsta mehānisms** elektrostacijām, kas elektroenerģijas ražošanai izmanto atjaunojamos energoresursus, un koģenerācijas stacijām, kas elektroenerģiju ražo augsti efektīvā koģenerācijā - **elektroenerģijas obligātais iepirkums un garantētā maksa par elektrostacijā uzstādīto elektrisko jaudu**. Ar ETL 2016.gada 19.maija grozījumiem ir paredzēts minētās tiesības vairs nepiešķirt. Minēto likuma grozījumu likumprojektam pievienotā anotācijā, cita starpā, teikts: “likumprojekts neparedz izmaiņas attiecībā uz tiem ražotājiem, kas saņēmuši tiesības pārdot elektroenerģiju obligātā iepirkuma ietvaros vai tiesības saņemt garantētu maksu par elektrostacijā uzstādīto jaudu, bet paredz tikai to, ka netiks piešķirtas jaunas tiesības jauniem ražotājiem”.  Lai noteiktu detalizētu kārtību tam, kā organizējams un kontrolējams elektroenerģijas obligātais iepirkums un garantētā maksa par elektrostacijā uzstādīto elektrisko jaudu, ir izdoti ETL pakārtoti Ministru kabineta noteikumi:   1. Ministru kabineta (turpmāk – MK) noteikumi par elektroenerģijas ražošanu un cenu noteikšanu, ražojot elektroenerģiju koģenerācijā – MK noteikumi Nr.921[[1]](#footnote-2) un šobrīd spēkā esošie MK noteikumi Nr.221[[2]](#footnote-3); 2. Ministru kabineta noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību - MK noteikumi Nr.503[[3]](#footnote-4), kurus aizstāja MK noteikumi Nr.198[[4]](#footnote-5) un šobrīd spēkā esošie MK noteikumi Nr.262[[5]](#footnote-6).   Enerģētikas jomu regulējošajos tiesību aktos ietvertas arī prasības, kas izriet no Direktīvas 2009/28/EK[[6]](#footnote-7) un Direktīvas 2004/8/EK[[7]](#footnote-8).  2020. gada 15. februārī stājās spēkā grozījumi ETL, ar kuriem tika grozīta ETL 29. panta ceturtā daļa, uz kuras pamata ir izdoti MK noteikumi Nr. 262. Līdz ar to ir nepieciešams pārizdot spēkā esošos MK noteikumus Nr. 262.  Izstrādātajā MK noteikumu projektā tiek saglabāti MK noteikumos Nr. 262 ietvertie vispārējie principi un nosacījumi elektroenerģijas obligātā iepirkuma uzraudzībai un kontrolei, vienlaikus papildinot regulējumu ar jaunām normām, kas izriet no ETL paredzētā deleģējuma Ministru kabinetam.  Tā kā jaunas tiesības pārdot elektroenerģiju obligāti iepērkamā elektroenerģijas apjoma veidā kopš 2012. gada netiek piešķirtas, turklāt līdz ar 2016.gada 19.maija grozījumiem ETL norma, t.i. 29.panta pirmā daļa, kas noteica, ka ražotājs, kas elektroenerģiju ražo, izmantojot atjaunojamos energoresursus, var iegūt tiesības pārdot saražoto elektroenerģiju obligāti iepērkamā elektroenerģijas apjoma veidā, ir svītrota, arī projektā nav ietvertas tās MK noteikumu Nr.262 normas, kas saistītas ar nosacījumiem obligātā iepirkuma tiesību saņemšanai. Taču, ņemot vērā, ka minētie ETL grozījumi neatceļ jau piešķirtās obligātā iepirkuma tiesības tiem ražotājiem, kas tās saņēmuši pirms 2012.gada, projektā saglabātas un atbilstoši situācijai un jaunajam ETL deleģējumam precizētas normas, kas nosaka atbilstību prasībām, kas komersantiem jāievēro, lai tie varētu izmantot minētās tiesības, kā arī to uzraudzību un kontroli.  Projekts paredz, ka komersantiem, kuri ieguvuši obligātā iepirkuma tiesības, atbalstu piešķir atbilstoši projektā minētajiem termiņiem, bet ne ilgāk kā līdz elektrostacijas pamatlīdzekļu pilnam nolietojumam saskaņā ar normatīvajiem aktiem par grāmatvedības prasībām. Latvija, saskaņojot atbalstu ar Eiropas Komisiju, ir apstiprinājusi, ka atbalsta kopējais periods nepārsniedz parasto amortizācijas laiku šā veida aktīviem, proti, atbalsts var tikt piešķirts tikai līdz stacijas pilnīgai amortizācijai.  Par valsts atbalsta piešķiršanas brīdi tiek uzskatīts brīdis, kad ir pieņemts lēmums par obligātā iepirkuma tiesību piešķiršanu.  Projekta pielikumā ietvertie kvalitātes vērtēšanas kritēriji attiecas uz tiem komersantiem, kuri iesniegumā par obligātā iepirkuma tiesību iegūšanu norādīja atbilstību attiecīgajiem kritērijiem.  Projekts neparedz izmaiņas saistībā ar obligātā iepirkuma ietvaros saražotās elektroenerģijas izmaksu segšanu. Atbilstoši ETL 30. panta trešajai daļai arī turpmāk obligātā iepirkuma kārtībā saražotās elektroenerģijas obligātā iepirkuma izmaksas segs visi elektroenerģijas galalietotāji proporcionāli to elektroenerģijas patēriņa apjomam. Šāds princips ir saskaņots ar Eiropas Komisiju un atbilst Eiropas Komisijas lēmumam lietā SA.43140.  Jēdziens “atbalsta periods” projektā tiek lietots atbilstoši ETL 1. panta otrajā daļā ietvertajai atbalsta perioda definīcijai: atbalsta periods - elektrostacijas dzīves ciklā ietilpstošs periods, kurā elektrostacija saņem valsts atbalstu elektroenerģijas ražošanai no atjaunojamiem energoresursiem vai koģenerācijā vai citu darbības atbalstu elektroenerģijas ražošanai.  Ar jēdzienu “uzstādītā elektriskā jauda” projektā tiek saprasta summārā vienlaicīgā ražošanas elektriskā jauda, kādu spēj nodrošināt elektroenerģijas ražotāja elektrostacijā uzstādītās iekārtas, ņemot vērā arī elektroenerģijas ražošanas iekārtu un ar tām saistīto iekārtu tehnoloģiskos ierobežojumus, un kuru nosaka saskaņā ar elektrostacijas tehnisko dokumentāciju.  Šo noteikumu kontekstā jēdziens “poligonu gāze” tiek lietots atbilstoši normatīvajiem aktiem par atkritumu poligonu ierīkošanu, atkritumu poligonu un izgāztuvju apsaimniekošanu, slēgšanu un rekultivāciju.  Kurināmā izejvielas biogāzes ražošanai  2019. gada 16. jūlijā Ministru kabinetā tika izskatīts Ekonomikas ministrijas izstrādātais informatīvais ziņojums "Par elektroenerģijas obligātā iepirkuma komponentes problemātikas iespējamajiem risinājumiem un enerģētikas politikas īstenošanas funkcijām", kurā, cita starpā, tika piedāvāts risinājums papildu prasību noteikšanai biogāzes stacijām attiecībā uz atlikumproduktu, tai skaitā kūtsmēslu, izmantošanu. Ar minētās sēdes protokollēmuma Nr. 33 88.§ 3.2. apakšpunktu Ekonomikas ministrijai tika uzdots izstrādāt attiecīgus tiesību aktu projektus, kuros tiktu iekļautas šādas prasības.  Ar noteikumiem plānots papildināt normas, kas attiecas uz biogāzes stacijām, nosakot pienākumu ne vēlāk kā no 2022. gada 1. janvāra biogāzes ražošanas iekārtās kā kurināmā izejvielu biogāzes ražošanai izmantot organiskas izcelsmes atkritumus un ražošanas atlikumproduktus (turpmāk – atlikumprodukti). Minēto izejvielu saraksts pamatā ietver *Eiropas Parlamenta un Padomes Direktīvas (ES) 2018/2001 (2018. gada 11. decembris) par no atjaunojamajiem energoresursiem iegūtas enerģijas izmantošanas veicināšanu (Dokuments attiecas uz EEZ.)* IX pielikuma A daļā uzskaitītās izejvielas[[8]](#footnote-9). Vienlaikus projekts paredz noteikt minimālo atlikumproduktu īpatsvaru kurināmā kopapjomā, ar mērķi panākt, ka līdz 2030. gadam atlikumproduktu īpatsvars kopējā kurināmā izejvielu apjomā tiek nodrošināts vismaz 90% apmērā.  Lai veicinātu komersantu ieinteresētību pāriet uz atlikumproduktu izmantošanu biogāzes ražošanā, noteikumu projektā arī tiek paredzēta sasaiste starp biogāzes stacijā izmantotā kurināmā veidu un obligātā iepirkuma ietvaros iepirktās elektroenerģijas cenu. Sākot ar 2022. gadu komersantiem būs pienākums kopā ar ikmēneša rēķinu informēt publisko tirgotāju par biogāzes elektrostacijā izmantotā kurināmā izejvielu, tās daudzumu un īpatsvaru kopējā izejvielu apjomā, kas tiks ņemts vērā, aprēķinot komersantam attiecīgajā mēnesī izmaksājamā valsts atbalsta apmēru.  Ja komersants neizpildīs minimālās prasības par gada laikā izmantojamā kurināmā izejvielu sastāvu, projekts paredz obligātā iepirkuma tiesību atcelšanu.  Atbilstoši minētajām kurināmā izejvielu prasībām papildināta MK noteikumu pielikumā norādītajā komersantu ikgadējā pārskatā norādāmā informācija.  Enerģijas ražošanas efektivitāte  Līdz šim spēkā esošie MK noteikumi Nr. 262 neietvēra detalizētas normas attiecībā uz enerģijas ražošanas efektivitātes aprēķināšanu pēc šiem noteikumiem darbojošās biogāzes un biomasas elektrostacijās, tomēr šādas normas ir ietvertas MK noteikumos Nr. 221.  Grozījumi ETL, kas stājās spēkā 2020. gada 15. februārī, uzliek pienākumu komersantam nodrošināt, ka koģenerācijas elektrostacijā saražotā siltumenerģija tiek izmantota lietderīgi, tajā skaitā to, ka lietderīgās siltumenerģijas kopējā apjomā netiek ieskaitīta tāda siltumenerģija, kas tiek izmantota pašpatēriņam. No tā izrietoši projektā, pēc analoģijas ar MK noteikumiem Nr. 221, noteikumu projektā ietverti nosacījumi koģenerācijā saražotās elektroenerģijas daudzuma noteikšanai, kas atlicis pēc elektroenerģijas izlietošanas elektrostacijas darbības nodrošināšanai, paredzot metodi (formulu) faktiskā kopējā elektrostacijas enerģijas ražošanas lietderības koeficienta aprēķināšanai. Attiecīgi papildinātas arī elektrostaciju uzraudzību regulējošās normas, nosakot, ka BVKB pārliecinās par siltumenerģijas lietderīgu izmantošanu elektrostacijās. Ja BVKB konstatē, ka elektrostacijā nav tehnoloģiski nodrošināta saražotās siltumenerģijas lietderīga izmantošana, komersantam tiek atceltas obligātā iepirkuma tiesības.  Lietderīgas siltumenerģijas izmantošanas prasības ietekmēs vienotā tehnoloģiskā cikla principa piemērošanas nosacījumi, kurus plānots izstrādāt līdz 2021. gada 1. janvārim.  Ņemot vērā ETL 31.3. panta trešajā daļā paredzēto deleģējumu, MK noteikumi nosaka kārtību, kādā BVKB pārbauda lietderīgās siltumenerģijas izmantošanu, lai nodrošinātu atbilstību normatīvajos aktos noteiktajiem valsts atbalsta saņemšanas nosacījumiem. ETL 31.3. panta trešā daļa nosaka, ka elektroenerģijas ražotājiem ir pienākums nodrošināt siltumenerģijas lietderīgu izmantošanu (lietderīga siltumenerģija), savukārt BVKB ir pienākums pārliecināties, ka tas tiek īstenots atbilstoši projektā ietvertajiem nosacījumiem. Biogāzes un biomasas elektrostacijas atbilstību nosacījumiem par siltumenerģijas lietderīgu izmantošanu BVKB pārbauda pēc komersantu sniegtās informācijas, kā arī klātienes pārbaudēs.  Elektrostaciju pārkompensācijas novēršana  Elektrostaciju, kas darbojas obligātā iepirkuma ietvaros, pārkompensācijas novēršanas mehānisms tika ieviests 2016. gadā, veicot grozījumus MK noteikumos Nr. 262. Šī mehānisma ieviešana bija priekšnosacījums, lai Eiropas Komisija lemtu par Latvijas iesniegtā valsts atbalsta lietas SA.43140 (2015/NN) “Atbalsts atjaunojamo energoresursu enerģijai un koģenerācijai.” atbilstību ES iekšējā tirgus nosacījumiem.  Lai nodrošinātu vienlīdzīgu pieeju visiem atbalstu saņēmušajiem komersantu projektiem, MK noteikumi Nr. 262 tika papildināti ar normām, kas paredz projektu kopējo kapitālieguldījumu iekšējās peļņas normas (turpmāk – IRR) izvērtēšanu, izmantojot fiksētas līmaņatzīmes.  Vienlaikus ar minētajiem grozījumiem komersantiem tika noteikta IRR likme 9% apmērā, kuru pārsniedzot, komersanta nākotnes atbalstam tiek piemērots samazinošs koeficients - cenas diferencēšanas koeficients pārkompensācijas novēršanai, nodrošinot, ka projekta kopējais IRR līmenis atbalsta perioda beigās nepārsniedz 9%.  Līdz ar grozījumiem ETL, kas stājās spēkā 2020. gada 15. februārī, pārkompensācijas novēršanas mehānisms tika nostiprināts arī likumā, vienlaikus uzdodot Ministru kabinetam izstrādāt jaunu IRR aprēķina veikšanas kārtību. Minēto kārtību Ekonomikas ministrija plāno izstrādāt pēc tam, kad būs noslēgusies Ekonomikas ministrijas izsludinātā iepirkuma “Priekšlikumu un elektronisku rīku izstrāde kopējo kapitālieguldījumu iekšējās peļņas normas aprēķināšanas un pārkompensācijas novēršanas metodikas pilnveidei elektroenerģijas ražotājiem” rezultātu izvērtēšana, veicot attiecīgus grozījumus šajos ministru kabineta noteikumos. Atbilstoši ETL pārejas noteikumu 77. punktam līdz minētās kārtības spēkā stāšanās dienai BVKB kopējo kapitālieguldījumu IRR izvērtēšanu veiks saskaņā ar kārtību, kādu nosaka MK noteikumi Nr. 262.  Izstrādājot kopējo kapitālieguldījumu IRR aprēķināšanas kārtību, Ekonomikas ministrija konsultēsies ar Eiropas Komisiju par nelikumīga valsts atbalsta atgūšanas metodoloģiskajiem pamatprincipiem, t.sk. par vēsturiskā atbalsta pirms 2007.gada iekļaušanu pārkompensācijas aprēķinā.  Nepamatoti vai nelikumīgi saņemta valsts atbalsta atgūšana  Projekts paredz pārkāpumus, par kuriem BVKB pieņem lēmumu, ar kuru tiek atceltas komersantam piešķirtās tiesības pārdot no atjaunojamiem energoresursiem saražoto elektroenerģiju obligātā iepirkuma ietvaros (nepamatoti saņemts atbalsts) un noteiktos gadījumos uzliek par pienākumu komersantam atmaksāt publiskajam tirgotājam daļu no saņemtā valsts atbalsta – apmēru, ko tas saņēmis nepamatoti, jo nav nenovērsis iepriekš izteiktu brīdinājumu, kas vienlaikus ir bijis par pamatu minēto tiesību atcelšanai. Projektā ir saglabāta līdzšinējā regulējumā paredzētā kārtība, kādā tiek atgūts nepamatoti vai nelikumīgi saņemts valsts atbalsts.  Šajā kontekstā tiek ņemts vērā spēkā esošais Eiropas Savienības un arī nacionālo tiesību ietvars.  Padomes 2015. gada 13. jūlija Regulas [2015/1589](http://eur-lex.europa.eu/eli/reg/1999/659/oj/?locale=LV), ar ko nosaka sīki izstrādātus noteikumus Līguma par Eiropas Savienības darbību (turpmāk – LESD) 108. panta piemērošana (turpmāk – Regula [2015/1589](http://eur-lex.europa.eu/eli/reg/1999/659/oj/?locale=LV)) (Oficiālais Vēstnesis L 248, 24.09.2015., lpp. 9-29) 1. panta f) punkts nosaka, ka “nelikumīgs atbalsts” ir jauns atbalsts, kas ieviests, pārkāpjot Eiropas Komisijas (turpmāk – EK) līguma 93. panta (konsolidētā EK līguma 88. pants) 3. punktu, proti, dalībvalsts nesāk īstenot pasākumu pirms EK pieņēmusi lēmumu par pasākuma saderību ar kopējo tirgu.  Nelikumīga atbalsta atgūšanas pienākums Latvijas normatīvajos aktos ir nostiprināts Komercdarbības atbalsta kontroles likuma (turpmāk – KAKL) 17. un 18. pantā. KAKL 17. pants cita starpā nosaka, ka saskaņā ar EK pieņemto lēmumu atbalsta sniedzējam ir pienākums nodrošināt tāda valsts (komercdarbības) atbalsta atmaksu, kas komercsabiedrībai piešķirts, neievērojot LESD 108. panta 3. punktu. Tādējādi, saskaņā ar nacionālajām tiesību normām tiesisks pamats valsts atbalsta izmaksātājam atprasīt valsts atbalstu ir tieši EK lēmums par atbalsta atmaksu.  Vienlaikus jāņem vērā, ka saskaņā ar KAKL 4. pantā noteikto valsts atbalsta tiesiskais ietvars sevī ietver arī ES tiesību aktus un judikatūru. Atbilstoši normatīvo aktu hierarhijai ES tiesību normas prevalē par nacionālajām tiesību normām, līdz ar to Eiropas Savienības Tiesas sniegtā Eiropas tiesību normu interpretācija ir saistoša Latvijai kā ES dalībvalstij, līdz ar to Eiropas Savienības Tiesas 2019. gada 5. marta spriedums lietā C-349/17 ir saistošs Latvijai. Ņemot vērā Eiropas Savienības Tiesas sprieduma Nr. C-349/17 133. punktā minēto, pienākums nodrošināt visa nelikumīgā atbalsta atgūšanu, tostarp uzdot samaksāt procentus par visu laikposmu, kurā tas ir guvis labumu no šī atbalsta izriet tieši no LESD 108. panta 3. punkta, kā arī no KAKL 4. panta. Savukārt KAKL 4. pants nosaka valsts atbalsta tiesisko ietvaru, kas ietver sevī arī ES aktus un judikatūru. Atbilstoši Regulas [2015/1589](http://eur-lex.europa.eu/eli/reg/1999/659/oj/?locale=LV) 17. panta 1. punktam uz tiesībām atgūt valsts atbalstu attiecas desmit gadu noilguma termiņš. Noilguma periodu sāk skaitīt dienā, kad nelikumīgais valsts atbalsts tiek piešķirts komersantam kā kompensācija elektroenerģijas obligātā iepirkuma ietvaros. Aprēķinot noilguma termiņu, valsts atbalsts jāuzskata par piešķirtu komersantam datumā, kurā tas ir faktiski izmaksāts minētajam saņēmējam (EK 2011. gada 8. decembra Tiesas spriedums Lieta C‑81/10 P France Télécom SA pret EK, 80.-89. punkts). Noilguma termiņu pārtrauc kompetento iestāžu lēmumi, kas attiecas uz pārkāpumu izmeklēšanu vai iztiesāšanu un kuri konkrētajām personām darīti zināmi. Noilguma termiņš pēc katra pārtraukuma atsākas no jauna.  Projektā ir saglabāts līdzšinējais regulējums kārtībai, kādā atgūst nepamatoti vai nelikumīgi saņemtu valsts atbalstu, t.sk. attiecībā uz nelikumīgi saņemtu valsts atbalstu, ņemot vērā aktuālāko Eiropas Savienības tiesas judikatūru (sk. Eiropas Savienības Tiesas 2019. gada 5. marta spriedumu lietā Nr. C-349/17 (ECLI:EU:C:2019:172)), kas skar jautājumus par valsts atbalsta atgūšanu. Projekta ietvaros komersanta nepamatoti vai nelikumīgi saņemtā valsts atbalsta atgūšanu Administratīvā procesa likumā noteiktajā kārtībā veic BVKB.  Projekta atbilstība Satversmei  Izstrādājot projektu, tika vērtēta tās atbilstība Satversmei.  Saskaņā ar Satversmes tiesas judikatūrā norādīto, tiesiskās paļāvības princips neizslēdz valstij iespēju grozīt pastāvošo tiesisko regulējumu. Grozot tiesisko regulējumu, valstij ir jāņem vērā tās tiesības, uz kuru saglabāšanu vai īstenošanu personai var būt izveidojusies paļāvība. Tiesiskās paļāvības princips prasa, lai valsts, mainot normatīvo regulējumu, ievērotu saprātīgu līdzsvaru starp personas paļāvību un tām interesēm, kuru nodrošināšanas labad regulējums mainīts (*sk. Satversmes tiesas 2010. gada 25. marta sprieduma lietā Nr. 2009-44-01 15.punktu*).  Atsevišķas noteikumu projekta normas ir vērtējamas kā nelabvēlīgākas privātpersonām, kurām saskaņā ar iepriekš pieņemtajiem lēmumiem ir piešķirtas tiesības pārdot saražoto elektroenerģiju obligātā iepirkuma ietvaros, jo paredz papildu nosacījumus valsts atbalsta saņemšanai, kādi nebija spēkā attiecīgo tiesību piešķiršanas brīdī, kā arī regulējumu elektrostaciju kontroles mehānisma stiprināšanai.  Tiesiskās paļāvības princips noteic arī to, ka indivīda reiz iegūtās tiesības nevar pastāvēt neierobežoti ilgi. Proti, šis princips nedod pamatu ticēt, ka reiz noteiktā tiesiskā situācija nekad nemainīsies. Būtiski ir tas, ka tiesiskās paļāvības princips nodrošina indivīdam tiesisko aizsardzību tikai likumdevēja noteiktajā pārejas periodā. Tiesiskās paļāvības princips negarantē indivīdam pastāvīgu *status quo,* t.i., nedod tiesības uz pastāvīgu izņēmuma situāciju jaunajā tiesiskajā regulējumā (*sk. Satversmes tiesas 2004. gada 25. oktobra sprieduma lietā Nr. 2004-03-01 9.3.apakšpunktu*).  Ņemot vērā *feed-in* piešķiršanas principu, atbalstam ir jābūt terminētam, lai to varētu pārskatīt saskaņā ar tehnoloģisko attīstību, nosakot atbalsta saņēmējiem ierobežojumus.  Īpašuma tiesību ierobežojumam ir jākalpo kādam no Satversmes 116.pantā norādītajiem leģitīmajiem mērķiem. Satversmes 116.pantā ietvertajā personas pamattiesību uzskaitījumā nav speciālas norādes uz īpašuma tiesībām, jo konstitucionālais likumdevējs jau Satversmes 105.pantā ir norādījis, ka īpašuma tiesības var ierobežot. Tomēr Satversmes 116.pantā minētie pamattiesību ierobežošanas leģitīmie mērķi, proti, citu cilvēku tiesību, demokrātiskās valsts iekārtas, sabiedrības drošības, labklājības un tikumības aizsardzība ir atzīstami par leģitīmiem mērķiem arī īpašuma tiesību ierobežošanai. Saskaņā ar Satversmes 116.pantu pamattiesības var ierobežot likumā paredzētajos gadījumos, ja tas nepieciešams leģitīmo mērķu sasniegšanai. Lai pamattiesību ierobežojumu atzītu par atbilstošu Satversmei, tam ir jāatbilst visiem konstitucionalitātes testa kritērijiem, t.i., jāpārbauda, vai ierobežojums: 1) noteikts ar likumu; 2) ir leģitīms mērķis; 3) atbilst samērīguma principam.  1) Ierobežojums noteikts ar likumu.  Projekta gadījumā ierobežojums tiks noteikts ar likumu - projekts ir izdots, pamatojoties uz [Elektroenerģijas tirgus likuma](https://m.likumi.lv/ta/id/108834-elektroenergijas-tirgus-likums) [29.](https://m.likumi.lv/ta/id/108834-elektroenergijas-tirgus-likums#p29) panta ceturto daļu*,* 31.1 panta devīto daļu, 31.2panta trešo, piekto daļu un 31.3 panta trešo daļu - ar mērķi noteikt elektroenerģijas cenas noteikšanas kārtību atkarībā no atjaunojamo energoresursu veida, kā arī obligātā iepirkuma uzraudzības un kontroles kārtību..  2) Leģitīms mērķis.  Atjaunojamos energoresursus izmantojošu elektrostaciju atbalstam Latvijā ir ieviests valsts atbalsta mehānisms – elektroenerģijas obligātais iepirkums (turpmāk – OI mehānisms). Atbilstoši OI mehānisma būtībai, kopējās valsts atbalsta izmaksas sedz visi elektroenerģijas gala lietotāji, proti, visas Latvijas mājsaimniecības un uzņēmumi. ETL nosaka, ka nosacījumus elektroenerģijas ražošanai, izmantojot atjaunojamos energoresursus, kā arī kritērijus ražotāju kvalifikācijai saražotās elektroenerģijas obligātā iepirkuma tiesību saņemšanai, elektroenerģijas cenas noteikšanas kārtību atkarībā no atjaunojamo energoresursu veida nosaka Ministru kabinets.  3) Samērīguma princips.  Atbilstoši samērīguma principam, kas definēts arī Administratīvā procesa likuma 13.pantā, būtiski privātpersonas tiesību vai tiesisko interešu ierobežojumi ir attaisnojami tikai ar nozīmīgu sabiedrības labumu.  Projektā ietvertā atbalsta mehānisma izmaksas, kas rodas publiskajam tirgotājam iepērkot elektroenerģiju OI ietvaros no atbalstu saņemošajiem ražotājiem, sedz visi Latvijas elektroenerģijas galalietotāji proporcionāli savam elektroenerģijas patēriņam, elektroenerģijas kopējā cenā maksājot OI komponenti. Jebkurš valsts atbalsta maksājums OI ietvaros palielina maksāšanas slogu elektroenerģijas galalietotājiem un palielina kopējo elektroenerģijas cenu.  Ņemot vērā minēto, lai nodrošinātu valsts atbalsta sniegšanu atbilstoši likumdevēja gribai un izmaksas par obligāto iepirkumu būtu samērīgas visiem galalietotājiem, ir nosakāmi projektā iekļautie ierobežojumi ražotājiem, kuri pārdod saražoto elektroenerģiju OI ietvaros, tai skaitā samērīgu investīciju atdeves apjomu atbalstu saņemošajām elektrostacijām. Līdz ar to minētie ierobežojumi ir sabiedrības interesēs, jo, novēršot elektrostaciju pārkompensācijas risku, tiks mazināts elektroenerģijas izmaksu slogs mājsaimniecībām un uzņēmumiem.  Kā savos spriedumos ir norādījusi Satversmes tiesa, personas interese gūt peļņu neietilpst Satversmes 105.panta tvērumā, jo šāda abstrakta iespējamība nav uzskatāma par īpašuma tiesību objektu.[[9]](#footnote-10) Līdz ar to Satversmes tiesa ir nošķīrusi tiesības pārdot elektroenerģiju obligātā iepirkuma ietvaros no intereses gūt iecerētā apmērā peļņu. Tādējādi Satversmes 105.panta tvērumā tiesības uz īpašumu attiecas tikai uz jau pastāvošu īpašumu – nākotnes ienākumi nerada īpašumtiesības. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti, kas saņem valsts atbalstu elektroenerģijas ražošanai no atjaunojamiem energoresursiem.  Būvniecības valsts kontroles birojs, kurš īsteno obligātā iepirkuma uzraudzības funkciju.  Publiskais tirgotājs, kas no komersanta elektroenerģijas obligātā iepirkuma ietvaros iepērk elektroenerģiju. |
| 2. | Tiesiskā regulējuma ietekme uz tautsaimniecību un administratīvo slogu | Projektā ietvertās normas sekmēs potenciālu sabiedrības līdzekļu nepamatota vai nelikumīga izlietojuma risku novēršanu.  Tiesiskais regulējums palielinās administratīvo slogu Būvniecības valsts kontroles birojam. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar | |
| 2. | Citas starptautiskās saistības | Projekts šo jomu neskar | |
| 3. | Cita informācija | Nav | |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Projekts šo jomu neskar | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
|  |  |  |  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Ekonomikas ministrija mēneša laikā no šo noteikumu spēkā stāšanās dienas nosūtīs 10.5 apakšpunktu saskaņošanai ar Eiropas Komisiju. | | |
| Cita informācija | Šie noteikumi ir daļa no atbalsta programmas, kas saskaņota ar Eiropas Komisijas lēmumu SA.43140. | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība projekta izstrādē ir īstenota atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā” 7.4.1apakšpunktā, proti, sabiedrības pārstāvjiem tika dota iespēja rakstiski sniegt viedokli par projektu tā izstrādes stadijā. |
| 2. | Sabiedrības līdzdalība projekta izstrādē | Viedokļi par projektu saņemti no Latvijas Atjaunojamās enerģijas federācijas, Latvijas Siltumuzņēmumu asociācijas, Latvijas Biogāzes asociācijas, Latvijas Atkritumu saimniecības uzņēmumu asociācijas, vairākiem nozari pārstāvošiem komersantiem, kā arī elektroenerģijas obligātā iepirkuma administrēšanā iesaistītajām institūcijām. |
| 3. | Sabiedrības līdzdalības rezultāti | Saņemtie komentāri daļēji ņemti vērā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Būvniecības valsts kontroles birojs, publiskais tirgotājs, sistēmas operators. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Grozījumiem nav plānota ietekme uz pārvaldes funkcijām vai institucionālo struktūru. |
| 3. | Cita informācija | Noteikumu projekts tiks īstenots tā izpildē iesaistīto institūciju piešķirto valsts budžeta līdzekļu ietvaros. |

Ekonomikas ministrs J. Vitenbergs

Vīza:

Valsts sekretārs E. Valantis

A. Neimanis, 67013249

Aivars.[Neimanis@em.gov.lv](mailto:Neimanis@em.gov.lv)

A.Strīķeris, 67013043

[Alvils.Strikeris@em.gov.lv](mailto:Alvils.Strikeris@em.gov.lv)

1. Ministru kabineta 2006.gada 6.novembra noteikumi Nr.921 “Noteikumi par elektroenerģijas ražošanu koģenerācijā” [↑](#footnote-ref-2)
2. Ministru kabineta 2009.gada 10.marta noteikumi Nr.221 “Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā” [↑](#footnote-ref-3)
3. Ministru kabineta 2007.gada 24.jūlija noteikumi Nr.503 “Noteikumi par elektroenerģijas ražošanu, izmantojot atjaunojamos energoresursus” [↑](#footnote-ref-4)
4. Ministru kabineta 2009.gada 24.februāra noteikumi Nr.198 “Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību” [↑](#footnote-ref-5)
5. Ministru kabineta 2010. gada 16. marta noteikumi Nr. 262 “Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību [↑](#footnote-ref-6)
6. Eiropas Parlamenta un Padomes direktīva 2009/28/EK (2009. gada 23. aprīlis) par atjaunojamo energoresursu

   izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK. Publicēts:

   Oficiālais Vēstnesis, L 140, 05.06.2009, 16.-62.lpp. [↑](#footnote-ref-7)
7. Eiropas Parlamenta un Padomes direktīvas 2004/8/EK (2004. gada 11. februāris) par tādas koģenerācijas veicināšanu, kas balstīta uz lietderīgā siltuma pieprasījumu iekšējā enerģijas tirgū, un ar kuru groza Direktīvu 92/42/EEK. Publicēts: Oficiālais Vēstnesis, L 52, 21.02.2004, 50.-60.lpp. [↑](#footnote-ref-8)
8. https://eur-lex.europa.eu/eli/dir/2018/2001/oj [↑](#footnote-ref-9)
9. Satversmes tiesas 2011.gada 3. novembra sprieduma lietā nr. 2011-05-01 15.2.apakšpunkts un 2015.gada 3.jūlija sprieduma lietā Nr. 2014-12-01 21.3.apakšpunkts [↑](#footnote-ref-10)